**1 Ioan – llythyr am gariad.**

**1 Ioan 2 (24- 29)**

*24Gwnewch yn siŵr eich bod chi'n dal i lynu wrth beth dych chi wedi'i glywed o'r dechrau cyntaf. Wedyn, bydd eich perthynas chi gyda'r Mab a'r Tad yn sicr. 25 A dyna'n union mae e wedi'i addo i ni! – bywyd tragwyddol!*

*26 Dw i'n ysgrifennu hyn atoch chi er mwyn i chi fod yn ymwybodol o'r bobl hynny sydd am eich camarwain chi. 27 Ond gan eich bod chi wedi cael eich eneinio – ac mae'r Ysbryd a'ch eneiniodd chi yn aros ynoch chi – does dim angen i neb eich dysgu chi. Mae'r Ysbryd yn dysgu popeth i chi. Mae ei eneiniad yn real. Does dim byd ffug ynglŷn â'r peth! Felly gwnewch beth mae'n ei ddweud – glynwch wrth Iesu.*

***Plant Duw***

*28 Felly, blant annwyl, glynwch wrth Iesu. Wedyn, pan ddaw yn ôl i'r golwg gallwn fod yn gwbl hyderus, a heb ddim cywilydd.*

*29 Dych chi'n gwybod ei fod e'n hollol gyfiawn, felly dylech wybod hefyd fod pawb sy'n gwneud beth sy'n iawn yn blant iddo.*

..........

\*\*\*\*Sylwch fod y gair **glynu** yn cael ei ail-adrodd 3 gwaith! Roedd Ioan eisiau i’r darllenwyr **lynu** wrth be roedden nhw wedi ei ddysgu – sef y gwir neges am Iesu Grist. Roedd o hefyd yn daer iawn eisiau iddyn nhw lynu wrth Iesu. Mae’r Beibl yn dysgu fod Iesu’n berson go iawn ac yn Dduw – nid ffigwr dychmygol na chymeriad hanesyddol sydd erbyn hyn yn ei fedd. Yn yr 21ain ganrif mae neges Ioan yr un mor berthnasol – mae’n bosib glynu wrth Iesu o hyd.

Adnodau 24-25: Bywyd tragwyddol – be ydy o? Mae Iesu ei hun yn ateb y cwestiwn:

***Dyma beth ydy bywyd tragwyddol: iddyn nhw dy nabod di, yr unig Dduw sy'n bodoli go iawn, a Iesu y Meseia wyt ti wedi'i anfon****.(Ioan 17:3)*

Mae bywyd tragwyddol ar gael nawr/rŵan i bawb sy’n troi at Iesu. Mae bywyd tragwyddol yn:

1. ***Rodd gan Dduw***

*Marwolaeth ydy'r cyflog mae pechod yn ei dalu, ond mae Duw yn rhoi* ***bywyd tragwyddol yn rhad ac am ddim i chi****, o achos beth wnaeth ein Harglwydd ni, Iesu y Meseia.(Rhufeiniaid 6:23)*

1. ***Rhaid credu yn Iesu i’w dderbyn***

*Dwedodd Iesu wrthi, “Fi ydy'r atgyfodiad a'r bywyd. Bydd pawb* ***sy'n credu ynof fi*** *yn dod yn fyw, er iddyn nhw farw; 26 a bydd y rhai sy'n fyw ac yn credu ynof fi ddim yn marw go iawn.” (Ioan 11: 25-26)*

Adnod 26: Rhybudd arall gan Ioan.

Adnodau 27: Eneiniad yr Ysbryd Glân – be’n union ydy hyn? Roedd Ioan yn dweud wrth ei ddarllenwyr eu bod nhw wedi eu heneinio, a bod Ysbryd Duw yn gweithio ynddyn nhw. Dyma ddweud mawr a rhyfeddol!

Yng nghyfnod y Beibl roedd eneinio ag olew yn arwydd o fendith Duw neu’n dangos fod person wedi ei alw i wneud gwaith arbennig (e.e. eneinio Dafydd yn frenin 1 Samuel 16).

Mae'r Beibl yn dweud fod Iesu Grist wedi ei eneinio gan Dduw â'r Ysbryd Glân:

*Mae Ysbryd yr Arglwydd arna i, oherwydd mae wedi fy eneinio i i gyhoeddi newyddion da i bobl dlawd. Mae wedi fy anfon i gyhoeddi fod y rhai sy’n gaeth i gael rhyddid, a phobl sy’n ddall i gael ei golwg yn ôl,....* *(Luc 4: 18-19)*

Ar ôl i Iesu fynd yn ôl i’r nefoedd rhoddwyd yr Ysbryd Glân i helpu bob un o’i ddilynwyr. (Ioan 14:16- 17)

Felly mae pob Cristion yn cael ei eneinio ac mae’r Ysbryd Glân tu mewn i bob un ohonyn nhw!!

[*(Clicia ar y linc yma i ddysgu mwy am waith yr Ysbryd Glân.)*](http://www.beibl.net/eglwysi/adnoddau_eglwysi/Yr%20Ysbryd%20Gl%C3%A2n)

Adnodau 28-29: Sawl gwaith yn y Beibl mae Cristnogion yn cael eu galw yn blant Duw (dydy pawb ddim yn blant i Dduw). Mae tad da yn caru ei blant - Duw ydy’r tad perffaith ac mae ei gariad yn berffaith. Dylai pob Cristion sylweddoli mor werthfawr ydy bod yn blentyn i Dduw. Wrth atgoffa’r Cristnogion cynnar o gariad Duw, mae Ioan hefyd yn pwysleisio bod Iesu am ddod yn ôl eto. Y tro cyntaf daeth Iesu fel baban a ganwyd e’ mewn tlodi ym Methlehem. Cafodd yr enw Iesu am, *‘mai fe fydd yn achub ei bobl o’u pechodau,’* (Mathew 1: 21). Ond yr ail waith bydd yn dod i farnu, ac fe fydd yn dod mewn gogoniant (2 Thesaloniaid 1: 6-10).

**Meddwl mwy**

**Actau 10:38 -** be dŷn ni’n dysgu am Iesu yn yr adnodau yma?

**2 Corinthiaid 1: 21-22**  - Sut mae Duw wedi ‘marcio’ Cristnogion yn bobl iddo ef ei hun?